
Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege privind controlul şi conduita personalului cu atribuţii de control, trimis Comisiei noastre pentru dezbatere în fond, cu adresa nr.PL.X 290 din 23 aprilie 2007. 
PREŞEDINTE,

SULFINA BARBU

R A P O R T  
asupra proiectului de Lege privind controlul şi conduita personalului cu atribuţii de control

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.X 290 din 23 aprilie 2007, cu dezbaterea pe fond în procedură obişnuită, a proiectului de Lege privind controlul şi conduita personalului cu atribuţii de control.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1507/7.11.2006)
· avizul favorabil al Comisiei juridice, de disciplină şi imunităţi (nr.PL.X 290/7.05.2007)

· avizul favorabil al Comisiei pentru egalitatea de şanse pentru femei şi bărbaţi (nr.37/163/14.05.2007).
· punctul de vedere favorabil al Guvernului (nr. 460/02.02.2009)


Proiectul de Lege are ca obiect de reglementare controlul şi conduita personalului cu atribuţii de control, urmând să se aplice personalului cu astfel de atribuţii, indiferent de funcţia sau postul pe care îl ocupă în cadrul instituţiilor sau autorităţilor administraţiei publice centrale sau locale ori structurilor din cadrul acestor instituţii sau autorităţi publice, constituind un cadru general, funcţional, cuprinzând norme de conduită  care să determine responsabilizarea acestui personal şi protecţia corespunzătoare împotriva fraudei şi corupţiei.

In urma dezbaterii intervenţiei legislative, membrii Comisiei au hotărât, respingerea acestuia, motivat de faptul că, proiectul de lege nu este oportun şi necesar, deoarece nu este în suficientă măsură finalizat şi nu reglementează probleme importante care privesc controlul, ca de exemplu:

· nu se face precizarea că este vorba de control administrativ, deci nu se cunoaşte natura controlului;

· formele de control: control extern, intern, general, complex, special, ierarhic, control de legalitate sau de oportunitate;

· structurile organizatorice cu atribuţii de control, fiind reglementate numai de Departamentul de Control al Guvernului, întrucât unele dintre ele sunt structuri specializate, cu sau fără personalitate juridică;

· formele de pregătire şi perfecţionare a personalului cu atribuţii de control;

· măsurile administrative şi sancţiunile care pot fi aplicate sau propuse de personalul cu atribuţii de control;

· obligaţia personalului cu atribuţii de control de a urmări modul în care se aplică măsurile stabilite, inclusiv sprijinul pe care urmează să îl acorde unităţilor controlate;

· nu există o corelare între prevederile din cuprinsul proiectului de Lege cu dispoziţiile din Legea nr.252/2003 privind registrul unic de control. 


La lucrările Comisiei au participat, în calitate de invitaţi, din partea Ministerului Administraţiei şi Internelor, domnul Radu Stancu – secretar de stat, doamna Domnica Focşăneanu – director general şi domnul Ovidiu Simina - consilier.
În raport cu obiectul şi conţinutul său, proiectul de Lege face parte din categoria legilor ordinare.
La lucrările comisiei au fost prezenţi 27 deputaţi, din totalul de 30 membri ai comisiei.

Proiectul de Lege a fost dezbătut în şedinţa comisiei din data de 3 februarie 2009.

Raportul comisiei a fost adoptat cu majoritate de voturi (2 voturi împotrivă).
Proiectul de Lege a fost respins de Senat în şedinţa din 17 aprilie 2007.  
Camera Deputaţilor este Cameră decizională potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.
În urma dezbaterilor, membrii Comisiei au hotărât, cu majoritate de voturi (2 voturi împotrivă), să propună Plenului Camerei Deputaţilor respingerea proiectului de Lege privind controlul şi conduita personalului cu atribuţii de control.
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Întocmit,

Consilier parlamentar:
Sofia CHELARU 

